Oom Herrie se kerrie: WaterwysArgieffoto, 1942 (Ministerie van Inligting) Met die erge droogte duik daar nou ŉ hele paar manne op wat, benewens ŉ boormasjien, ook nog met die gawe van waterwys spog. Daar is veral drie metodes wat gewild is. Die bekendste is seker die mikstok wat ŉ mens nogal aan ŉ onderstebo kettie laat dink. Dan is daar die bottel vol water op die uitgestrekte hand. Daar waar die bottel sommer vanself afval, daar kan maar geboor word. Oom Herrie se eie gunsteling was die draad wat so gebuig is dat dit soos ŉ rewolwer in die regterhand gedra kan word. Die rede hoekom oom Herrie van hierdie metode hou, is omdat dit niks vaardigheid verg nie. Hou net die “kolf” in die hand vas, en loop rond. Waar daar water is, sal die “loop” begin amok maak. Daai stuk draad draai so woes in die hand dat dit velle afskil. ŉ Geslag later is oudste nou ŉ plaasbestuurder. Hy staan op troue, en het saam met die Groot Droogte by die Wes-Kaapse landbou ingeval. Ja-nee, met sy geboorte is hy met ŉ Landbouweekblad in die hand gebore. En hy het kennis soos van windpompe saam uit die Vrystaat gebring. So oor die telefoon beduie oom Herrie die verskillende maniere van waterwys. Want professionele waterwysers (en ook ŉ hele klomp amateurs) vra deesdae ŉ enorme bedrag om water te wys. En die professionele ouens se suksesse is niks beter as die grootste kansvatters nie. Oom Herrie het geomorfologie in twee vakgebiede, geografie en geologie, gedoen. Water kry hulle water, maar niks in vergeleke met die man anderkant die rivier nie. Hy moes stellig ŉ akwifeer raakgeboor het. Maar diekant kan oom Herrie maar meet en meet, die plek waar die groot water is, bly skoonveld. Die tameletjie by die Clanwilliamdam waar ŉ netjies begrote bedrag om die dam te vergroot voete gekry het, gaan die boere nou baie swaar laat trek. Wat oom Herrie laat dink aan die ANC-munisipale raadslid wat ŉ paar jaar gelede mooi uitgelê het hoekom dit nou so broekskeur met die water gaan.Dié slim raadslid het verduidelik dit is die vorige regering se skuld, wat te groot damme gebou het. Die ANC sal net kleiner damme bou wat sommer maklik gaan volloop. Terug by die boordery. Een van die erg ongeduldige professionele boormanne gryp die draad-waterwyser en begin heen en weer loop om te wys hoe ŉ tydmorsery dit is. Maar toe maak hy ŉ draai, en daai waterwyser spring aan die lewe. Die lang arm deel ŉ paar fris houe oor die borskas uit, en die toestel trek ver deur die lug. En bly tog ver, ver weg van groot damme.